Jacinta Constancia

**Jacinta Venancia Adelaida Constancia** (☆ 1 di aprel 1973) ta un eks-politiko kurasoleño. E tabata minister di Salú, Medio Ambiente i Naturalesa den e promé gabinete di pais Kòrsou, gabinete Schotte. Di 2 di novèmber 2012 te 11 di mei 2021 e tabata miembro di Parlamento di Kòrsou representando partido MFK. Previamente como miembro di partido FOL e tabata diputado di salú i desaroyo general di 2003 te 2006.

## Bida
Antes di subi arena polítiko Constancia a traha entre otro na UTS, SVb i büró pa Asuntunan di Hende Muhé. E tabata trahadó sosial i a lanta ‘Fundashon Jacinta Constancia’ ku e meta pa preveni ‘drop-outs’ na scol. Na 2003 e ta uni su mes na e partido polítiko Frente Obrero i Liberashon (FOL). Entre 2003 i 2006 e tabata miembro di e Kolegio Ehekutivo di teritorio insular di Kòrsou den funshon di diputado di salú i desaroyo general.

Na elekshon di 2010 pa Konseho Insular di Kòrsou Constancia a aparesé komo kandidato number dos riba lista di Movementu Futuro Kòrsou. Entrante e status di pais outónomo di Kòrsou dia 10 di òktober 2010 el a bira minister di Salú, Medio Ambiente i Naturalesa i úniko hende muhé den gabinete Schotte. 

Constancia tabata un di e ministernan di gabinete Schotte ku no a pasa e screening ministerial. Un memo ku a lèk ta indiká ku e tabata sentensiá na 2005 na un kastigo kondishonal pa falsifikashon, e tabatin problema pa responsabilisá e fondonan di supsidio di su fundashon, unda hopi miembro di famia tabata traha, i ku el a falsifiká un diploma pa por a sigui un estudio di 'Juridisch Assistent' na nivel HBO. E komishon di screening a konkluí ku e screening di Constancia tabata "no positivo" pa via di posibel riesgonan di siguridat.

E asuntu di screening ministerial di e miembronan di gabinete Schotte tabata un di e motibunan pa e kaida di e gabinete i elekshonnan nobo. Constancia ta wòrdu elegí miembro di Parlamento di Kòrsou den elekshon di 19 di òktober 2012. Na 2016 i 2017 el a partisipa tambe na elekshon pa MFK, manteniendo su asiento. Na 2014 den un intervista el a indiká di lo kier retirá foi polítika, pero tanten ta keda kaba su término den parlamento pa MFK. Dia 23 februari 2017 durante e reunion di parlamento e ta bòks Giselle Mc William, parlamentario di Partido MAN, den kara. Pa e kaso di maltrato aki hues a imponé 80 ora di kastigo di trabou. Igualmente parlamentario Elsa Rozendal a duna keho kontra di Constancia; el a wòrdu tambe menasá ku maltrato. Despues di e insidente e ta duna di konosé di lo retirá komo polítiko, pero ta neglishá di tuma e paso aki. Na elekshon di 28 di aprel 2017 e tabata kandidato number 4 riba lista di MFK i ku 692 voto personal a wòrdu re-eligí komo parlamentario. Despues di su sentensia den e kaso Dupnium, Constancia a anunsiá di no ta partisipá na elekshon di 2021 i a bandoná polítika despues di 18 aña. 

Despues di a sinta su castigo den SDKK entre 2022 i 2024, Constancia a regresa den arena politico na 2025 pa okupa e funshon di asistente di frakshon pa partido MFK.

Jacinta Constancia a kasa i divorsiá dos bes.

## Kaso Dubnium
Durante su término komo minister Constancia ta keda enbolbi den e kaso di ladronisia, konosi bou nòmber di Dubnium. Den e kaso aki a paga 365.000 florin pa kompra di tapaboka dor di Bureau Ziektenkostenvoorzieningen (BZV). E merkansia aki no a wòrdu entrega nunka. Constancia ta wòrdu haya kulpabel di froude i a keda sentensiá na 2018 na un kastigo di 20 luna di prizòn i prohibishon pa ta minister durante sinku aña. Despues di apelashon i kasashon kontra e sentensia, esaki a keda definitivamente konfirmá na final di 2022. Dia 1 di ougùstùs 2023 el a drenta Sentro di Detenshon i Korekshon Kòrsou (SDKK) I a sinta su kastigo te 30 di mei 2024. Huntu ku Constancia a keda sentensiá Anbertus Scoop, su di dos eks-kasá, kende tambe tabatin enbolbimentu den e kaso.